วิริยะฯชิมลางรับมือ‘เออีซี’นำร่องบุกลาว
วิริยะประกันภัย เปิดตลาดลาว เดินหน้าสู่เวียดนาม พม่า กัมพูชา รองรับเออีซี
21 มิ.ย. 2555

วิริยะประกันภัย เปิดตลาดลาว เดินหน้าสู่เวียดนาม พม่า กัมพูชา รองรับเออีซี
นายวิญญู อังศุนิตย์ ผู้ช่วยกรรมการผู้จัดการ บริษัท วิริยะประกันภัย เปิดเผยว่า บริษัทได้เตรียมการรองรับการเปิดเสรีประชาคมเศรษฐกิจอาเซียน หรือเออีซี มานานแล้ว โดยเริ่มจากการให้บริการประกันภัยรถยนต์ภาคสมัครใจ และล่าสุดให้บริการด้านประกันภัยที่ไม่ใช่รถยนต์หรือนันมอเตอร์กับธุรกิจโลจิสติกส์ในเรื่องการขนส่งสินค้าข้ามแดน ด้วยการไปเปิดความร่วมมือกับบริษัทประกันภัยในประเทศนั้นๆ ซึ่งได้เริ่มดำเนินการไปแล้วที่ประเทศลาว โดยร่วมมือกับบริษัท เอจีแอล
“หลักความร่วมมือไม่ซับซ้อนยุ่งยากอะไรมากนัก และที่สำคัญทั้งสองบริษัทเปิดความร่วมมือในเรื่องประกันภัยรถยนต์ภาคสมัครใจกันมานานแล้ว ทั้งนี้รถยนต์หรือสินค้าที่ขนส่งไปถ้าเกิดความเสียหายจากอุบัติเหตุ ทางบริษัท เอจีแอล จะเข้าไปบริการเคลมประกันแทนวิริยะฯ ทันที” นายวิญญู กล่าว
นายกฤษณ์ หิญชีระนันทน์ ผู้จัดการฝ่ายการตลาด บริษัทวิริยะประกันภัย กล่าวว่า ความร่วมมือกับบริษัทเอจีแอลเป็นไปในลักษณะที่ว่าต่างคนต่างเรียนรู้ซึ่งกันและกัน ไม่ว่าจะเป็นงานทางด้านรับประกันภัยและการเคลมสินไหม ด้วยวิธีการในการร่วมมือที่ค่อยๆเรียนรู้ซึ่งกันและกันมาอย่างต่อเนื่อง ทำให้ความคุ้มครองด้านประกันภัยที่ผู้เอาประกันภัยจะได้รับบริการอยู่ในภาวะต่อเนื่อง ไม่เกิดความรู้สึกว่าความคุ้มครองนั้นได้ถูกส่งต่อจากกรมธรรม์หนึ่งสู่กรมธรรม์หนึ่ง อันเป็นผลมาจากฐานของกฎหมายควบคุมแตกต่างกัน
นายกฤตวิทย์ ศรีพสุธา กรรมการ รองกรรมการผู้จัดการบริษัท วิริยะประกันภัย กล่าวว่า การที่ไทยต้องเข้าสู่เออีซี กลุ่มคนที่มีโอกาสจะถูกแย่งตัวมาก คือ สายวิชาชีพ สายบริหารในทุกธุรกิจ และหนักที่สุดคือธุรกิจการเงินและประกันภัย เพราะทันทีที่มีการเปิดเสรีจะเกิดสงครามแย่งชิงบุคลากร เพราะนักลงทุนต่างชาติที่เข้ามามีแต่เม็ดเงินเทคโนโลยี แต่ไม่มีบุคลากรที่จะทำงานให้ ต้องแย่งชิงคนในอุตสาหกรรม
“ต่างชาติรุกเราเร็วกว่าเรารุกเขา เขามีความพร้อมเขามองว่าบ้านเราคนทำ ประกันน้อยอยากจะเข้ามาอยู่แล้ว คนเป็น หัวใจของการทำธุรกิจ” นายกฤติวิทย์กล่าว